user
Culimada islaamka iyo Mahdiga?


assistant
Culimada Islaamka iyo Mahdiga

Qormadan waxaan ku soo gudbinayaa hadalka imaamyada iyo culimada waaweyn ee Islaamku ay ka yidhaahdeen Mahdiga, xilliyo aad u kala fog.

1. Al-Xaafid Abu al-Xasan Maxamed binu al-Xuseyn al-Aabiri al-sijzi (Dh 363) wuxuu ku yidhi buuggiisa (مناقب الشافعي): "Wararka Mahdiga ku saabsani waa kuwo camaarka ka badan, oo cimidh ah oo Rasuulka Ilaahay laga keenay. Kuwaas oo sheegaya inuu Mahdigu yahay ehlu-baydka Nebiga (scw) iyo inuu toddobo sanno taliska hayn doono. Iyo inuu dhulka caddaalad ka buuxin doono, iyo inuu Ciise (cs) soo bixi doono, oo uu ka caawin doono dilista Dajaal. Iyo inuu ummaddan hoggaamin doono, Ciisena uu ku dabatukan doono. Sheekadiisa iyo arrinkiisuna waa mid dheer."

Hadalka sheekha,  waxa raalli ku noqday, oo soo minguuriyay in ka badan kow iyo toban iimaam iyo caalim, oo buugaagtooda ku xusay. Waxa ka mid ah: Imaam al-Qurdubi, Imaam ibnu Qayim al-Jawziya, al-Xaafid ibnu al-Xajar, Iimaam Suyuudi iyo qaar kale oo badan.¹ 

2. Maxamed binu Rasuul al-Xusayni al-Barzanji (Dh 1103 H) wuxuu ku yidhi buuggiisa (الإشاعة في أشراط الساعة) : "Cutubka saddexaad ee astaamaha waaweyn ee Saacadda u dhow, way badan yihiin, waxaase ka mid ah Mahdiga, isaga ayaana ugu horreeya. Ogowna, in axaadiista isaga ku saabsani, ay yihiin kuwo aan la koobi karin."

Mar kale wuxuu yidhi, "Waad ogaatay in axaadista ku saabsan jiritaanka Mahdiga, iyo inuu soo baxayo aakhirusabaanka, iyo inuu yahay tafiirta Rasuulka Alle (scw) ee ubadka Faadumo, ay gaadhay heerka cimidhka (tawaaturka) macnawiga ah. Markaa waa bilaa macni in la diidaa."

3. Al-Qaaddi Maxamed binu Cali al-Shawkaani (1173 – 1250 H), oo ah culimada ugu waaweyn ee xadiisku, wuxuu ku yidhi kitaabkiisa (التوضيح في تواتر ما جاء في المهدي المنتظر والدجال والمسيح): "Axaadiista ku soo aroortay Mahdigu ee la dul joogsan karo, waxa ka mid ah 50 xadiis oo isugu jira kuwo sugan (صحيح), kuwo fiican (حسن) iyo kuwo laciif ah (ضعيف) balse kabmaya. Waana axaadiis cimidh ah shaki la'aan, oo aan muhmal lahayn..."

Mar kale wuxuu yidhi, "Waxa sugan in axaadiista ku soo aroortay Mahdiga la Sugayo ay tahay cimidh (متواتر), iyo in axaadiista ku soo aroortay Dajaal ay tahay cimidh, iyo in axaadiista ku soo aroortay soo degista Ciise (cs) ay tahay cimidh." 

4. Al-Imaam al-Bayhaqi (Dh 388) wuxu yidhi: "Axaadiista ka warramaysa soo bixista Mahdigu waa kuwo sugan isnaad ahaan. Waxaana ku cad inuu yahay tafiirtii Nebiga (SCW)"

5. Sheekha Islaamka ibnu Taymiya al–Xarraani (Dh 728) wuxuu ku yidhi buuggiisa (منهاج السنة): "Axaadiista loo daliishado soo bixista Mahdigu waa axaadiis sugan. Waxa weriyay Abu Daa'uud, Tirmidi, Axmed iyo kuwo kale. Sida xadiiska Ibnu Mascuud iyo kuwa la midka ah."

6. Iimaam ibnu Qayim al-Jawziya (Dh 751) wuxuu ku yidhi buuggiisa (إغاثة اللهفان عن مصائد الشيطان) : "Ummadaha saddexda ahiba waxay sugayaan mid la sugayo, oo soo baxaya aakhirusabaanka. Taas ayaa diin kasta loogu yaboobay. Muslimiintuna waxay sugayaan soo degista Ciise Ina Maryan, oo ka imanaya cirka, si uu jebiyo macatabka, oo u dilo doofaarka, oo uu u laayo cadawgiisa Yuhuudda ah iyo kuwa isaga caabuday ee masiixiyiinta ah.

Waxa kale oo ay sugayaan Mahdiga ahlu-baydka Nebiga ah, kaas oo dhulka ka buuxinaya caddaalad sidii markii hore dulmi looga buuxiyay."

7. Al-Imaam al-Xaafid Cimaadudiin ibnu Kathiir (Dh 744) kitaabkiisa (الفتن والملاحم) cutub dhan ayuu u gaar yeelay mawduucan: "Cutubka Mahdiga kaas oo imanaya aakhirusabaanka. Waa mid ka mid ah khulafada hagaagsan iyo madaxda hanuunsan. Waxa sheegtay axaadiista laga weriyay Rasuula Ilaahay (scw) inuu imanayo dhammaadka xilliga. Waxaan filayaa inuu soo baxayo kahor inta aanu soo degin Ciise ina Maryan (cs) sida ay axaadiistu tilmaantay." 

8. Al-Imaam al-Xaafid Jalaaludiin al-Suyuudi (Dh 911 H) wuxuu ku yidhi buuggiisa (الإعلام بحكم عيسى عليه السلام) : "Waxa soo aroortay axaadiista sheegaysa inuu Mahdigu imanayo Ciise (cs) kahor. Oo uu dhulka ka buuxinayo caddaalad kadib markii dulmi laga buuxiyay. Kadib Ciise ayaa imanaya, isaga oo qiraya waxa uu Mahdigu sameeyay."

9. Al-Callaama al-Sheykh Cabdilcasiis binu Cabdallah binu Baaz, muftigii guud ee Boqortooyada Sucuudiga, wuxu ku yidhi, (مجلة الجامعة الإسلامية): "Arrinka Mahdigu waa arrin caan ah, axaadiista ka hadlaysaana waa kuwo faraha ka batay, oo cimidh ah, oo is kaabaya. Mid in ka badan oo ehelka cilmiga ah ayaa xusay inay cimidh yihiin. Waxaanay ku tusayaan dhabnimada inay qofkan la ballanqaaday arrinkiisu uu yahay mid sugan, oo ay soo bixistiisuna tahay xaq."

10. Al-Callaamah, Xadiisyahan, al-Sheykh Naasirudiin al-Albaani, wuxuu ku yidhi, (تخريج أحاديث فضائل الشام) " Axaadiista arrinkan ku saabsani (soo bixista Mahdigu) waa kuwo aad u farabadan. Waxaana ugu caansan xadiiska ibnu Mascuud... Wuu gefay ibnu Khalduun gef cad markii uu laciifiyay dhammaan axaadiista Mahdiga. Taasina la yaab malaha, waayo xadiisku ma aha shaqadiisa. Dhabtii axaadiista Mahdigu ka hadlaysaa waxay leeyihiin qaar sugan, kuwo fiican, kuwo laciif ah iyo kuwo been-abuur ah. In sidaa loo kala saaraana ma aha shaqo cid kasta u fudud, keliya waxa ka soo bixi kara qof u dhuundaloola cilmiga sunnada iyo musdalaxa xadiiska."

Hadalka culimadan iyo qaar badan oo kale iyo axaadiista Mahdigaba waxaad ka helaysaa iyaga oo faahfaahsan buuggan: (المهدي المنتظر في ضوء الأحاديث الصحيحة وأقوال العلماء وآراء الفرق المختلفة  – الدكتور عبدالعليم عبدالعظيم البستوي)

Haddaba, ma intaynu xoorno axaadiista Rasuulka (scw) ee ku sugan kutub loo yaqaanno hooyooyinka sunnada, iyo hadalka ay iimaamyada iyo culimada Islaamku qarniyada badan inoo dhiteeyeen; ayaynu laabta uu sii dayn karnaa nacnacda RUWAYBIDA yar, oo meelahaa ka hadaaqay? MAYA!
____________

Tixraac

1. (المهدي المنتظر في ضوء الأحاديث الصحيحة وأقوال العلماء وآراء الفرق المختلفة – الدكتور عبدالعليم عبدالعظيم البستوي)